**Declaració institucional d’Emergència Climàtica i de suport a la 3a VAGA PEL CLIMA DEL 27S**

En un planeta on els recursos naturals són finits i el canvi climàtic és un fet, hem d’avançar cap a un model que:

* Aposti decididament per la sostenibilitat.
* Impulsi el desenvolupament de les energies renovables i l’autoconsum.
* Implanti una nova cultura de l’aigua.
* Garanteixi la biodiversitat.
* Treballi per a la minimització i la transformació dels residus.
* Dugui a terme una política integral de gestió del territori que possibiliti l’explotació racional i sostenible dels recursos naturals.

Els informes recents sobre l'estat de la biodiversitat de l’IPBES (Plataforma Intergovernamental en Biodiversitat i Serveis dels Ecosistemes) i sobre l'escalfament global d’1,5ºC de l'IPCC (Grup Intergovernamental sobre el Canvi Climàtic) alerten d'un rumb que porta a l'extinció d'una gran part dels ecosistemes terrestres. Un milió d'espècies estan amenaçades per l'activitat humana. També s'està a la vora del punt de no retorn enfront del canvi climàtic. No respondre davant la crisi ecològica suposaria la mort i el desplaçament de milions de persones, a més de l'extinció irreemplaçable d'espècies imprescindibles per a la vida a la Terra.

Estem davant una emergència climàtica, i declarar l'emergència climàtica requereix assumir el compliment de compromisos polítics reals i vinculants, molt més ambiciosos que els actuals, amb la consegüent assignació de recursos per fer front a aquesta crisi.

Cal refermar el compromís i passar a l’acció per generar canvis reals contribuint activament des de tots els espais possibles a la consecució dels *Objectius de Desenvolupament Sostenible* (ODS) per mitjà dels seus indicadors, per una transformació global on un món sostenible no és destriable d'una ciutadania equilibrada socialment, una societat que combat el canvi climàtic amb totes les seves forces per eradicar també l'afectació que té sobre la salut i el benestar de les persones.

Davant de l’emergència climàtica que estem vivint, ens cal donar una resposta ferma que impliqui polítiques energètiques, ambientals i de sostenibilitat decidides des de totes les institucions. Hem de passar del compromís a l’acció i apostar per aquelles accions que ens permetin generar canvis reals.

El proper 27 de setembre, més de 100 entitats i col·lectius com el moviment *Friday for future* ,entitats d’abast mundial com *Green Peace* Extinction Rebillion o *Intermón Oxfam* i d’altres més locals com *Som mobilitat* *de Girona,* han convocat una jornada que es planteja com a vaga estudiantil, de consum i de mobilitzacions en suport a la justícia climàtica, per declarar, de manera immediata, l’emergència climàtica i la posada en marxa urgent de mesures concretes per reduir ràpidament a zero el balanç net de gasos d’efecte d’hivernacle.

El món local com a administració més pròxima a la ciutadania, hi juga un paper clau, especialment en la conscienciació i en el canvi d’hàbits de la ciutadania. Però també com a institució exemplificadora, apostant per la sostenibilitat, la millora de la qualitat de l’aire i l’energia verda, i al costat de la salut i el benestar dels ciutadans de la demarcació de Girona. Per aquest motiu és necessari que ens sumem a les mobilitzacions convocades com a mostra del compromís municipal davant l’emergència climàtica.

El compromís que volem mostrar està sustentat en les polítiques i accions que es promouen des d’aquesta administració i que es basen en proposar estratègies i donar suport tècnic i econòmic a:

* Protegir, conservar i incrementar els espais naturals i les zones verdes dels municipis.
* Reduir els residus per tendir a la dinàmica mundial de residu zero i incidir en l’ús dels plàstics en tots els àmbits locals.
* Buscar recursos en les institucions europees per seguir implementant polítiques decidides de transició energètica.
* Fomentar l’estalvi i l’eficiència energètica i facilitar la implantació d’energies 100 % renovables, com la solar i la biomassa, de forma més immediata.
* Desenvolupar iniciatives per impulsar mesures en àmbits que considerem prioritaris com l’educació ambiental, l’agricultura i l’economia circular basada en el concepte “KM 0”.
* Promoure la mobilitat sostenible per interactuar amb els entorns urbans i naturals d’una forma saludable i respectuosa.
* Fer que la Diputació sigui carboni neutre en la seva actuació, amb mesures en la contractació pública i la creació del fons de carboni per compensar les emissions amb inversions en eficiència energètica i renovables.

És la nostra obligació i així ho entenem i assumim, fer un treball de transició energètica i ecològica com a institució, ajudar els ajuntaments de la nostra demarcació en tot allò que suposi rebaixar les emissions de gasos contaminants dels municipis i instar l’Estat espanyol que compleixi els compromisos vigents sobre clima i energia que actualment fixa per al 2030:

* Mínim del 40 % de reducció de les emissions de gasos d’efecte d’hivernacle en relació amb els nivells de 1990.
* Mínim del 27 % de millora de l’eficiència energètica.
* Mínim del 27 % de quota d’energies renovables.

Per tot això, tots els diputats d’aquest Ple manifestem la declaració d’emergència climàtica, el nostre suport a la convocatòria de la vaga pel clima, la nostra voluntat d’implementar un model de transició energètica que ajudi a la resiliència enfront dels reptes futurs i el compromís a treballar de forma transversal en la mitigació dels efectes del canvi climàtic.